ЩIы Iыхьэ къызэрыIах щIыкIэр
Уней лъапсэ щаухуэну щIы Iыхьэхэр зэрагуэш, ар пщIэншэу къыIахын папщIэ, цIыхухэр чэзум зэрагъэув щIыкIэм налшыкдэс куэд щIоупщIэ.
Жылагъуэ организацэ гуэрым Вольнэ Аул хьэблэм щыщу щIы Iыхьэ хуейхэр чэзум игъэуву зэхэсхащ. Сэ бынищым сраадэщи, а чэзум сыувыну Iэмал сиIэ?
НалшыкдэсКъ. Анзор
УпщIэм жэуап ирет Налшык къалэ округым и щIыпIэ администрацэм псэупIэмкIэ и къудамэм и унафэщI Тауканец Ольгэ:
Уней лъапсэ щаухуэн папщIэ, льготэ зиIэ цIыху щхьэхуэхэм щIы Iыхьэхэр яхухэзыхыр Налшык къалэ округым и щIыпIэ администрацэм и закъуэщ. НэгъуэщI IуэхущIапIэ гуэри абы хуиткъым. «ЩIы къеIызыхынухэм я чэзу» жаIэу языныкъуэхэм кърахьэкI хъыбархэм лъабжьэ лъэпкъ яIэкъым. Абы теухуа тхылъхэр зэхуэзыхьэсыр къалэ администрацэм псэупIэмкIэ и къудамэм и закъуэщ (ЩоджэнцIыкIум и цIэр зезыхьэ уэрам, 17, 20нэ пэш).
ЩIы Iыхьэхэр зэрат щIыкIэр Налшык къалэ округым и щIыпIэ администрацэм игъэбелджылащ. Тхылъхэр (заявленэ) къызэрытIэрыхьэм тещIыхьауэ чэзур доубзыху. Мэрием и унафэкIэ, цIыхур чэзум ягъэув. 2011 гъэм щэкIуэгъуэм и 25м Налшык къалэ округым ЩIыпIэ самоуправленэмкIэ и советым къыдигъэкIа унафэ №432м ипкъ иткIэ, зи псэупIэр егъэфIэкIуэн хуейуэ льготэ зиIэ мыпхуэдэ цIыху щхьэхуэхэр, уней лъапсэ щаухуэн щхьэкIэ, щIы Iыхьэ пщIэншэу зратхэм я учётым ягъэув:
профессиональнэ щIэныгъэ зиIэ IэщIагъэлIхэу пIалъэ гуэрым темыухуа лэжьыгъэ зэгурыIуэныгъэкIэ, хьэмэрэ илъэситху мынэхъ мащIэ лэжьыгъэ зэгурыIуэныгъэкIэ КъБРм и къэрал е муниципальнэ организацэхэм щылажьэхэр, узыншагъэр хъумэ
ным, егъэджэныгъэм, социальнэ Iуэхухэм, щэнхабзэм, физкультурэмрэ спортымкIэ я IэнатIэхэм я IэщIагъэмкIэ щылажьэхэр;
щIы Iыхьэ къыIахыну тхылъ (заявленэ) зыта зэщхьэгъусэхэм ящыщ зым и ныбжьыр а зэманым илъэс 35м щIимыгъуа унэгъащIэхэр, апхуэдэу (зришэлIахэри хэту) зы бын, нэхъыбэ зыпI анэу е адэу тхылъыр щитым ирихьэлIэу илъэс 35м фIэмыкIахэр;
сабий ныкъуэдыкъуэ зыпI цIыхухэр;
УФм ПсэупIэмкIэ и кодексым и 51нэ статьям ипкъ иткIэ, Урысей Федерацэм и Правительствэм игъэбелджылы узыфэ гъэтIылъахэр зыпкърыт цIыхухэр.
ЩIы Iыхьэхэр пщIэншэу зэрыхупач хабзэм тету, Налшык къалэ округым и щIыналъэм лъапсэ щаухуэн, уней подсобнэ, мэкъумэшыщIэ (фермер) хозяйствэхэр, жыг хадэхэр, хадэхэкIхэр щызэрахьэн, Iэщ щагъэхъун, дачэу къагъэсэбэпын папщIэ, муниципальнэ мылъкум щыщ щIы Iыхьэхэр, апхуэдэу лъапсэ иращIыхьын, уней подсобнэ хозяйствэ щызэрахьэн, жыг хадэхэр щагъэкIын, хадэхэкIхэр щащIэн, дачэ хозяйствэу яIыгъын щхьэкIэ, зыбгъэдэлъыр иджыри зэхамыгъэщхьэхукIа щIы Iыхьэхэр бынищ, нэхъыбэ зиIэ цIыхухэм, япIыну сабий къэзыщтэ унагъуэхэм унейуэ пщIэншэу хуагуэш.
Къата тхылъхэм япкъ иткIэ, щIы Iыхьэхэр унейуэ пщIэншэу хухахынущ:
лъапсэ щаухуэн, уней подсобнэ хозяйствэ щызэрахьэн (унэ щащIыну хуиту) е дачэу къагъэсэбэпын папщIэ (псэуалъэхэр, псэупIэ унэхэр щащIыну хуиту) щIы Iыхьэрэ езым и унэрэ зимыIэхэм;
щIы Iыхьэхэр унейуэ зратыр илъэсищ ипэкIэ Налшык къалэ округым и щIыналъэм зэпымыуэ щытхауэ абы щыпсэу цIыхухэрщ.
Вольнэ Аул «Налшык» совхозым щиIыгъа щIыхэм «Нарт» хьэблэщIэр щыдгъэтIысынущ. Нэгъабэ и пэщIэдзэ лъандэрэ мэрием лэжьыгъэшхуэ иригъэкIуэкIащ, ухуэныгъэр зэрызэкIэлъахьыну щIыкIэм и схемэр иубзыхуащ. Гъунапкъэхэр игъэбелджылыри, япэ чэзум хыхьэ щIы Iыхьэхэр кадастр учётым игъэуващ. Илъэс кIуам мэкъуауэгъуэм и 1м ирихьэлIэу льготэ зиIэ цIыху щхьэхуэхэм щIы Iыхьэ 72рэ хуагуэшащ.
Налшык къалэ округым и щIыпI эадминистрацэм и пресс-IуэхущIапIэ.
